ส่วนที่ 1

  -----------------------------------------------------------------------
  ข้อมูลสรุป

  -----------------------------------------------------------------------

ส่วนที่ 1

ข้อมูลสรุป (Executive Summary)

-   บริษัท ทรีนีตี้ วัฒนา จำกัด (มหาชน) (บริษัท) จดทะเบียนก่อตั้งขึ้นเมื่อวันที่ 31 มกราคม
    2544 บริษัทดำเนินธุรกิจหลักโดยการถือหุ้นในบริษัทอื่น (Holding Company)
    โดยได้เข้าถือหุ้นในบริษัทย่อย 3 บริษัทในสัดส่วนร้อยละ 99.99 ได้แก่ บริษัทหลักทรัพย์ ทรีนีตี้
    จำกัด ดำเนินธุรกิจหลักทรัพย์ บริษัท ทรีนีตี้ แอ๊ดไวซอรี่ 2001 จำกัด
    ดำเนินธุรกิจเป็นที่ปรึกษาทางการเงิน บริษัท ทรีนีตี้ อินฟอร์เมชั่น จำกัด
    ดำเนินธุรกิจให้บริการด้านการสนับสนุน (Back-Office Service) แก่บริษัทในกลุ่ม

-   บริษัทหลักทรัพย์ ทรีนีตี้ จำกัด ในฐานะบริษัทแกน
    ได้รับใบอนุญาตจากกระทรวงการคลังให้ประกอบธุรกิจหลักทรัพย์ 5 ประเภท ได้แก่
    ธุรกิจการเป็นนายหน้าซื้อขายหลักทรัพย์ การค้าหลักทรัพย์ ที่ปรึกษาการลงทุน
    การจัดจำหน่ายหลักทรัพย์ และที่ปรึกษาทางการเงิน
    บริษัทเป็นสมาชิกตลาดหลักทรัพย์แห่งประเทศไทย หมายเลข 22 ตั้งแต่เดือนมีนาคม 2545

-   ในปี 2546 บริษัทหลักทรัพย์ ทรีนีตี้
    จำกัดมีส่วนแบ่งตลาดของมูลค่าการซื้อขายหลักทรัพย์โดยเฉลี่ยร้อยละ 2.42
    โดยในเดือนธันวาคม 2546 เท่ากับ ร้อยละ 2.68
    ซึ่งเป็นผลจากความร่วมมือร่วมใจของทุกฝ่ายงานทั้งเจ้าหน้าที่การตลาดที่เพิ่มขึ้น
    ทีมที่ปรึกษาทางการเงินที่ทำให้บริษัทฯได้เป็นผู้จัดการการจัดจำหน่ายหลักทรัพย์ในมูลค่าจัดจำหน่ายของบริษัทฯถึง
    8,936 ล้านบาท และทีมงานวิเคราะห์หลักทรัพย์ บริษัทจึงมีฐานลูกค้าเพิ่มขึ้นจาก 3,783
    รายเมื่อสิ้นปี 2545 เป็น 8,751 รายเมื่อสิ้นปี 2546
    และมีฐานลูกค้าสถาบันในประเทศเพิ่มขึ้น

-   บริษัท ทรีนีตี้ แอ๊_ดไวซอรี่ 2001 จำกัด
    ดำเนินธุรกิจด้านที่ปรึกษาทางการเงินและงานด้านวาณิชธนกิจ
    โดยบริษัทฯได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์ให้ดำเนินการเป็นที่ปรึกษาทางการเงินตามขอบเขตที่สำนักงานคณะกรรมการกำกับหลักทรัพย์และตลาดหลักทรัพย์กำหนด
    นอกจากนี้ บริษัทฯยังได้จดทะเบียนเป็นที่ปรึกษาประเภท ก
    กับศูนย์ข้อมูลที่ปรึกษาของกระทรวงการคลังเพื่อให้บริการในฐานะที่ปรึกษาสาขาการเงินให้แก่หน่วยงานต่างๆทั้งภาครัฐและเอกชน
    ในปี 2546
    บริษัทฯประสบความสำเร็จในการเป็นที่ปรึกษาทางการเงินในการเสนอขายหุ้นสามัญเพิ่มทุนต่อประชาชน
    4 บริษัท ซึ่งมีมูลค่าการจัดจำหน่ายทั้งสิ้น 44,696 ล้านบาท

-   ณ วันที่ 31 ธันวาคม 2546 บริษัทและบริษัทย่อย มีสินทรัพย์รวม จำนวน 2,983.59 ล้านบาท
    หนี้สินรวม 1,894.14 ล้านบาท บาท ส่วนของผู้ถือหุ้น 1,082.15 ล้านบาท
    โดยมีอัตราผลตอบแทนผู้ถือหุ้นร้อยละ 19.41 สำหรับปี 2546
    บริษัทและบริษัทย่อยมีกำไรสุทธิรวม 190.69 ล้านบาท
    เพิ่มขึ้นอย่างมากเมื่อเทียบกับผลกำไรจำนวน 70.35 ล้านบาทในปี 2545
    ทั้งนี้เป็นผลมาจากการเพิ่มสูงขึ้นของรายได้โดยเฉพาะรายได้จากค่าธรรมเนียมนายหน้าซื้อขายหลักทรัพย์
    ซึ่งเป็นการเพิ่มขึ้นทั้งด้านปริมาณของธุรกรรมและอัตราค่าธรรมเนียมนายหน้าซื้อขายหลักทรัพย์
    และการเพิ่มขึ้นของค่าธรรมเนียมการเป็นที่ปรึกษาทางการเงินและจัดจำหน่ายหลักทรัพย์
    โดยบริษัทเข้าร่วมเป็นผู้จัดจำหน่ายหลักทรัพย์ที่เป็นการเสนอขายต่อประชาชน 27 บริษัท

-   บริษัทยังคงเดินหน้าในการเป็นที่ปรึกษาทางการเงินโครงการแปลงสินทรัพย์เป็นหลักทรัพย์
    โดยการขายสินทรัพย์ให้กับนิติบุคคลเฉพาะกิจเพื่อออกและเสนอขายตราสารหนี้ระยะสั้นที่เกิดจากการแปลงสินทรัพย์เป็นหลักทรัพย์
    (Securitization) โดยมีมูลค่าธุรกรรมการจัดจำหน่ายตราสารหนี้ของโครงการประมาณ
    770 ล้านบาทในปี 2546 ซึ่งเป็นโครงการต่อเนื่องของการเคหะแห่งชาติ

-   จากความสำเร็จของแต่ละสายธุรกิจของบริษัทในปีที่ผ่านมา
    ไม่ว่าจะเป็นงานนายหน้าซื้อขายหลักทรัพย์ งานวิเคราะห์หลักทรัพย์ รวมถึงงานวาณิชธนกิจนั้น
    ได้ทำให้บริษัทเป็นที่รู้จักและนิยมในกลุ่มนักลงทุนมากขึ้น ล่าสุดจากงาน SET in the City
    ที่จัดขึ้นโดยตลาดหลักทรัพย์ บริษัทได้รับการคัดเลือกจากนิตยสาร Money and Wealth
    ให้เป็น “โบรกเกอร์ยอดนิยม” ประจำปี 2547

-   บริษัทหลักทรัพย์ ทรีนีตี้ จำกัด ได้จดทะเบียนเป็นที่ปรึกษาประเภท ก
    กับศูนย์ข้อมูลของกระทรวงการคลัง เมื่อวันที่ 3 กุมภาพันธ์ 2547

-   โดยมติที่ประชุมคณะกรรมการบริษัทครั้งที่ 3/2547
    บริษัทได้กำหนดนโยบายการกำกับดูแลกิจการของบริษัทที่ถือปฏิบัติอยู่เป็นลายลักษณ์อักษรเพื่อให้เกิดความชัดเจนสำหรับผู้ที่เกี่ยวข้องในการปฏิบัติให้เป็นไปตามนโยบาย

•
บริษัทวางเป้าหมายในการดำเนินธุรกิจด้านหลักทรัพย์โดยการขยายฐานลูกค้าและการเพิ่มประเภทของธุรกรรมดังนี้

-   ธุรกรรมการเป็นนายหน้าซื้อขายหลักทรัพย์
    บริษัทฯมีเป้าหมายที่จะขยายสัดส่วนการตลาดเพื่อเพิ่มปริมาณการซื้อขายหลักทรัพย์
    ด้วยการเพิ่มเจ้าหน้าที่การตลาดใหม่ การขยายฐานลูกค้าสถาบันทั้งในประเทศและต่างประเทศ
    และการให้บริการบริหารกองทุนส่วนบุคคล ตลอดจนเพิ่มบริการสินเชื่อเพื่อการซื้อขายหลักทรัพย์
    นำเสนอข้อมูลการวิเคราะห์และการแนะนำหลักทรัพย์ให้ผ่านสื่อหรือช่องทางต่างๆที่เข้าถึงลูกค้าหรือนักลงทุนให้ได้มากที่สุด

-   ธุรกรรมการค้าตราสารหนี้
    จะเน้นการเสนอขายและการค้าตราสารหนี้ทั้งระยะสั้นและระยะยาว
    เพื่อลูกค้าและเพื่อการลงทุน

-   ธุรกิจที่ปรึกษาทางการเงินและจัดจำหน่ายหลักทรัพย์
    บริษัทมีเป้าหมายที่จะเป็นผู้นำในธุรกรรมการแปลงสินทรัพย์เป็นหลักทรัพย์ การควบรวมกิจการ
    การนำบริษัทเข้าจดทะเบียนในตลาดหลักทรัพย์
    การร่วมจัดจำหน่ายและรับประกันการจำหน่ายหลักทรัพย์

-   งานสนับสนุน (Supporting & Back Office Services)
    บริษัทฯมุ่งเน้นในการพัฒนามาตรฐานงานวิเคราะห์หลักทรัพย์
    รวมทั้งมุ่งเน้นการพัฒนาคุณภาพและประสิทธิภาพด้านระบบงานและบุคลากรเพื่อรองรับการแข่งขันในอนาคต

ปัจจัยความสำเร็จของการดำเนินงานของบริษัทฯ ขึ้นกับกำลังความสามารถของบุคลากร
การดำเนินแผนงานและการพัฒนาธุรกิจร่วมกับผู้ถือหุ้นหลัก สภาวะตลาดเงินตลาดทุน
และการแข่งขันในภาคธุรกิจหลักทรัพย์